Er der bivirkninger ved Hypoxisk Terapi?
Der er ingen kendte, alvorlige bivirkninger ved Hypoxisk Terapi. De gener, der er observeret, er øget træthed dagen(e) efter behandling, kortvarig forværring af kendte symptomer, og hos enkelte et øget energiniveau (svært ved at sove) de første timer efter behandlingen. Hos patienter, der i forvejen lider af hovedpine eller migræne, kan dette fremprovokeres under eller i timerne efter behandlingen. Behandlingen kan have andre effekter på kroppen, end de effekter, du har søgt behandling for. Fx kan behandlingen have en forbedrende effekt på søvnkvalitet eller fordøjelse, selvom det primære behandlingsformål er noget andet. Gener (hovedpine og træthed) kan opstå i forbindelse med de første 1-2 behandlinger. De forsvinder altid igen og oftest senest 1-2 dage efter behandling. Ved træthedssyndromer og herunder en række senfølgetilstande kan der efter en behandling opleves en forøget træthed i flere dage. Det vil altid aftage igen og efterhånden afløses af et forbedret energiniveau. Vores data viser, at på trods af eventuelle gener, oplever vores patienter lige god effekt af behandlingen, som patienter, der ikke oplever gener efter behandling. Hvis du oplever bivirkninger, som ikke er kendte, eller har du mistanke om en reaktion i din krop som kan have forbindelse til den behandling, du har modtaget, bedes du kontakte klinikken, så vi har mulighed for at registrere dette og iværksætte relevant opfølgning. Hvis du oplever pludselig indsættende sygdom, skal du kontakte egen læge eller lægevagten.